- Jeg har haft min daglige gang der (Lindholm Bokseklub, red.), og jeg kunne aldrig finde på at stjæle boksehandsker, siger Finn Sørensen til TV2/Nord. Det er ellers lige nøjagtig, hvad Lindholm Bokseklub beskylder klubbens tidligere træner for. Sagen er endda endt hos politiet. Men nu har Nordjyllands Politi valgt at droppe sagen. Tidligere på året skiftede Finn Sørensen fra Lindholm Bokseklub til den nystartede klub i Vadum. I den forbindelse mente Lindholm Bokseklub, at Finn Sørensen forsynede sig med 20 af klubbens boksehandsker, som han tog med til Vadum. Og Finn Sørensen er glad for, at politiet nu har valgt at rense ham for enhver mistanke. - Det har været træls at have hængende over hovedet. Men nu kan der komme lidt ro på, så vi kan koncentrere os om den nye klub, siger han.
Finn Sørensen er ikke længere beskyldt for at have stjålet boksehandsker. Politiet har nu renset ham for mistanke.